André Madré

André Madré (Hazparne, 1907ko abenduaren 27a – Paris, 1971ko abenduaren 13a) euskal zinema zuzendaria eta Frantziako armadako jenerala izan zen. Euskarazko lehen film luzea egin zuen: Gure Sor Lekua. 

 Bizitza 
1907ko abenduaren 27an jaio zen Hazparneko Yuanechumenia etxaldean, André Germain Madré okinaren eta Catherine Harispururen familian. Hiru anai-arreba zituen: Jeanne, Pierre eta Louis. Hazparneko Eskola Librean eta San Jose kolegioan ikasi ondoren, lau urte eman zituen Belokeko apaizgaitegi txikian, 1920tik 1924ra. 

1927an Versaillesen ikasten hasi zen Saint-Cyr-eko Eskola Militar Berezian, eta 1929an graduatu zen, abiadore bihurtuz. 1929an lotinantorde izendatu zuten, 1931n lotinant, 1936an kapitain, 1943an batailoi buru, 1946an lotinant koronel, 1950ean koronel, 1956an brigadako jeneral, eta azkenean, 1960ko azaroaren 1ean, dibisioko jeneral izatera iritsi zen.

Parisen, 1953ko Euskararen Egunaren urteroko bileraren ondorioz, Teodoro Hernandorenaren iradokizuna betetzen saiatu zen: euskarazko film bat egitea. 1956an estreinatu zen Hazparnen.

Film emanaldiak antolatu zituzten hainbat herritan.

Dakarreko euskal arrantzaleei buruzko beste film bat ere egiteko asmoa zuen, baina proiektu bat baino ez zen geratu.

1964ko ekainean, Dakarren ezagutu zuen Hanoun Sélig errumaniar irakasle eta itzultzailearekin ezkondu zen Parisen.

1971ko abenduaren 13an (beste datuen arabera, abenduaren 20an) hil zen Val-de-Grâceko ospitale militarrean, Parisen. Gorpua Euskal Herrira eraman zuten eta Hazparnen lurperatu zuten familiarekin batera.

 Erreferentziak 

 Kanpo estekak 

Kategoria:Hazpandarrak
Kategoria:Lapurdiko zinema zuzendariak
Kategoria:Frantziako jeneralak
Kategoria:Parisen hildakoak